Σε περιορισμό τέθηκε μία επιβάτης της πτήσης 213 της British Airways, αφού αποπειράθηκε να ανοίξει την πόρτα εξόδου του αεροπλάνου.

Η πτήση, η οποία εκτελούσε το δρομολόγιο Λονδίνο – Βοστόνη, προσγειώθηκε με ασφάλεια, γύρω στις 20:30 (ώρα Ελλάδας) στο διεθνές αεροδρόμιο του Λόγκαν.

Η επιβάτης, η οποία προσήχθη από τις αμερικανικές αρχές, ήταν μεθυσμένη. Προς ώρας δεν προκύπτουν ενδείξεις για σύνδεσή της με κάποια τρομοκρατική οργάνωση.

«Το πλήρωμά μας ενημέρωσε την αστυνομία να αναμένει την πτήση στη Βοστόνη, λόγω μίας αγενούς επιβάτιδας» αναφέρει σε ανακοίνωσή της, η βρετανική αεροπορική εταιρεία. «Οι πελάτες μας πρέπει να διαθέτουν μία ασφαλή και απολαυστική πτήση. Δεν θα ανεχόμαστε τέτοιου είδους συμπεριφορές» καταλήγει η British Airways.

Πηγή: Reuters